L'Ajuntament de Sagunt fomenta l'esport i la socialització amb el programa Patis Oberts en tres centres escolars
19 d’octubre 2023

![](/media/uz0fsni0/img_6477-c.jpg?width=850&height=566.6666666666666)

L'alcalde de Sagunt, Darío Moreno i el regidor d'Educació, Raúl Palmero, han presentat este matí el programa Patis Oberts, una iniciativa que es desenvolupa als patis dels centres escolars d'infantil i primària Ausiàs March, Begoña i Tierno Galván i que pretén fomentar la pràctica esportiva de la joventut del municipi en unes instal·lacions adequades.

L'alcalde de Sagunt ha manifestat: «**Creiem que serà una experiència positiva que ens permetrà anar creixent i millorant. La voluntat de l'equip de govern és anar ampliant l'oferta de patis en funció de com evolucione este programa pilot**». Així mateix, Darío Moreno també ha puntualitzat que és un lloc que guanya la ciutadania i que, fins ara, estava tancat: «**És un espai d'oci i d'interacció entre els nostres xiquets i xiquetes, però també és un espai que ens ajuda a la convivència ciutadana**».

El regidor d'Educació ha declarat: «**És un programa pilot que iniciarem en esta legislatura i consistix a apostar per obrir els patis de tres col·legis i depositar la confiança en la societat perquè tinguen nous espais d'oci**». Palmero ha matisat que els espais estaran «**controlats i vigilats**» per un responsable que vetlarà per l'«**interés comú**» perquè no hi haja cap mena d'incidència i controlarà els accessos i les eixides. Finalment, Raúl Palmero s'ha mostrat satisfet amb la consecució del programa Patis Oberts: «**Per a mi és un orgull i una alegria perquè és una reclamació que venim barallant i que la societat del municipi ha demandat. Diversos grups polítics en el Ple compartíem la necessitat de posar en marxa esta mesura que, per fi, veu la llum. Hem aconseguit recuperar espais recreatius i esportius per a la infància i la joventut de la nostra ciutat**».

El programa Patis Oberts posa a disposició dels xiquets i les xiquetes espais adequats on poder relacionar-se. Es tracta de facilitar l'ús del pati a partir de demà de tres centres educatius, més enllà de la jornada escolar, perquè puga ser un espai on practicar esport durant els dissabtes en l'horari establit.

D'aquesta manera, els CEIP Ausiàs March, Begoña i Tierno Galván obriran les portes tots els dissabtes: entre les 16.30 i les 20.30 hores durant els mesos de tardor i hivern i entre les 18 i les 21 hores durant l'època primaveral i estival.

Patis Oberts busca afavorir la convivència ciutadana en relació amb l'ús dels espais públics, reservant les places i parcs per al descans i l'oci de la ciutadania.

El pati de les tres escoles que se sumen al programa Patis Oberts funciona com qualsevol altre espai públic de la ciutat. De manera que els pares o acompanyants adults seran els responsables davant qualsevol incidència que puga produir-se entre els menors que puguen estar jugant. Cal esmentar que no pot haver-hi animals al pati, tampoc està permés l'ús de vehicles de motor, així com el consum de begudes alcohòliques, tabac o altres dispositius per a fumar.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-fomenta-l-esport-i-la-socialitzacio-amb-el-programa-patis-oberts-en-tres-centres-escolars/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-fomenta-l-esport-i-la-socialitzacio-amb-el-programa-patis-oberts-en-tres-centres-escolars/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-fomenta-l-esport-i-la-socialitzacio-amb-el-programa-patis-oberts-en-tres-centres-escolars/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-fomenta-l-esport-i-la-socialitzacio-amb-el-programa-patis-oberts-en-tres-centres-escolars/)